《谒陵承西涯翰长有诗相饯次韵五篇 其二 甲辰岁与子阳太史同行今十年矣感旧作》
明代·程敏政

岁华忙迫似星邮，霜入吟髭不少留。三日倡酬曾满纸，十年离合几同游。

方难却老思医扁，学易隳功感奕秋。佳话不知残暑退，清风能及故人不。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。